CONCERTUL DE COLINDE, FLĂMÂNZI, EDIŢIA A II A
În anul 2005, luna decembrie, ziua a 18 a, la iniţiativa părintelui Pîjîn Mihai-Marius, de la parohia Flămânzi-Cordun, Protopopiatul Hârlău, şi cu sprijinul Primăriei Oraşului Flămânzi, s-a organizat la Flămânzi prima ediţie a Concertului de colinde cu prilejul sărbătorilor Naşterii Domnului şi a Anului Nou.

Anul acesta, duminică, 17 decembrie,începând cu orele 16.00, în sala de spectacol a Centrului Cultural Flămânzi, s-a desfăşurat cea de a II a ediţie a Concertului de colinde. Trebuie menţionat că acest concert de colinde se desfăşoară sub formă de concurs la care participă grupuri corale de la şcolile din oraşul Flămânzi, şi nu numai.

La ediţia de anul acesta au participat 8 grupuri corale de la şcolile din oraşul Flămânzi, din comuna Frumuşica, precum şi din comuna Prăjeni.

În deschiderea concertului părintele Pîjîn Mihai-Marius a menţionat că:
Obiceiul colindatului este vechi de vreo 2000 de ani, primii colindători fiind îngerii care au cântat la Naşterea Domnului Hristos colindul: Slavă întru cei de sus şi pe pământ pace că şi-a arătat Dumnezeu între oameni bună voirea Sa

Acest colind a fost vestit de îngeri către păstorii aflaţi în apropierea peşterii în care S-a născut Pruncul Iisus, păstori care au alerga la peşteră pentru a se închina Mântuitorului. La rândul lor păstorii au vestit oamenilor din cetate. Astfel, de 2000 de ani copiii în seara de Ajun, asemenea îngerilor, aduc vestea Naşterii Domnului în mijlocul oamenilor, oameni care, apoi, aleargă asemenea păstorilor în dimineaţa Crăciunului la Sfânta Biserică pentru a se închina Pruncului Iisus prezent în Sfânta împărtăşanie pe masa Sfântului Altar.

Pentru a continua tradiţia şi pentru a-i învăţa pe copiii să păstreze obiceiurile, am organizat acest Concert de colinde care credem şi sperăm că va deveni o veritabilă tradiţie pentru acest oraş.

Pentru că s-a desfăşurat sub forma unui concurs, juriul alcătuit din 5 membri a notat fiecare grup coral în parte apreciind modul de interpretare, precum şi prezenţa scenică, iar în final au desemnat câştigătorii. Locul I a fost ocupat şi anul acesta, ca şi anul trecut, de către grupul coral al Şcolii Nr.2 Flămânzi, sub conducerea D-lui Înv. Lisan Gheorghe, pe locul II situându-se grupul coral al Şcolii Nr.1 Flămânzi, condus de către Pr. Pîjîn Mihai-Marius, iar pe locul III s-au situat elevii de la Şcoala Poiana, Flămânzi. S-a acordat şi o menţiune grupului coral de la Şcoala Miletin, comuna Prăjeni, grup condus de către Pr. Luchian Constantin. Premiile au fost în bani, sponsorul principal fiind Dispensarul Veterinar Flămânzi, prin D-na Dr. Micuţaru Maria.
Colindătorilor le-au fost împărţite şi daruri tradiţionale de colaci şi mai puţin tradiţionalele portocale, daruri oferite de sponsori locali.
Publicul, într-un număr impresionant, a răsplătit truda colindătorilor cu călduroase aplauze. Din rândul colindătorilor s-a remarcat în mod deosebit tânăra Călin Loredana, elevă în clasa a VII a la Şcoala Nr.1 Flămânzi, un real talent şi o tânără speranţă a cântecului popular românesc.

Seara s-a încheiat cu angajamentul organizatorilor ca la anul viitor numărul invitaţilor să fie mai mare, iar concertul de colinde de la Flămânzi să ia o amploare în ceea ce priveşte calitatea şi frumuseţea desfăşurării.

